
	1.
	Noteikumu konsolidētā versija
4. Nacionālie bruņotie spēki noslēdz starpresoru vienošanos par operatīvo rīcības plānu ar Valsts ugunsdzēsības un glābšanas dienestu, Valsts policiju, Valsts robežsardzi,  valsts aģentūru “Civilās aviācijas aģentūra”, valsts sabiedrību ar ierobežotu atbildību “Latvijas Jūras administrācija” un Neatliekamās medicīniskās palīdzības dienestu.
	Iebildums
Ņemot vērā, ka valsts sabiedrība ar ierobežotu atbildību “Latvijas Jūras administrācija” atbilstoši  Valsts pārvaldes iekārtas likuma 1.panta 3. punktam neatbilst iestādes, kas var slēgt starpresoru vienošanos, statusam, lūdzam to svītrot no projekta 1. punktā iekļautā Ministru kabineta 2018. gada 29. maija noteikumu Nr. 299 "Noteikumi par meklēšanu un glābšanu jūrā Jūras meklēšanas un glābšanas koordinācijas centra (MRCC) atbildības rajonā jūras un aviācijas nelaimes gadījumā" (turpmāk – noteikumi Nr. 299) 4. punkta. Anotācijā norādīts, ka atbilstoši Jūrlietu pārvaldes un jūras drošības likuma 6. pantā noteiktajai kompetencei  valsts sabiedrība ar ierobežotu atbildību “Latvijas Jūras administrācija” nodrošinās cilvēku meklēšanu un glābšanu jūrā ar informāciju un eksperta norīkošanu  kuģa drošības jautājumos. Pašlaik Jūrlietu pārvaldes un jūras drošības likuma 6. pantā valsts sabiedrībai ar ierobežotu atbildību “Latvijas Jūras administrācija” nav iekļauta kompetence cilvēku meklēšanas un glābšanas jūrā jomā. Skaidrojam, ka Valsts pārvaldes iekārtas likums paredz deleģēšanas pamatnoteikumus, proti, tā 40.panta pirmā un otrā daļa paredz, ka publiska persona var deleģēt privātpersonai un citai publiskai personai (turpmāk — pilnvarotā persona) pārvaldes uzdevumu, ja pilnvarotā persona attiecīgo uzdevumu var veikt efektīvāk. Privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Līdz ar to, kamēr valsts sabiedrībai ar ierobežotu atbildību “Latvijas Jūras administrācija” attiecīgs uzdevums nav deleģēts, nav tiesiska pamata tai uzdot ar minēto uzdevumu saistītus pienākumus.

